钦定古今图书集成/明伦汇编/宫闱典/第105卷 > 班嗣
## 钦定古今图书集成/明伦汇编/宫闱典/第105卷 > 班嗣

按《汉书班氏叙传》：“嗣家有赐书，内足于财。好古之士，
自远方至父党，扬子云以下，莫不造门。嗣虽修儒学，
然贵老、严之术。桓生欲借其书，嗣报曰：‘若夫严子者，
绝圣弃智，修生保真，清虚澹泊，归之自然，独师友造
化，而不为世俗所役者也。渔钓于一壑，则万物不奸
其志；栖迟于一丘，则天下不易其乐。不絓圣人之罔不齅骄君之饵，荡然肆志，谈者不得而名焉，故可贵
也。今吾子已贯仁谊之羁绊，系名声之缰锁，伏周孔
之轨躅，驰颜闵之极摰，既系挛于世教矣，何用大道，
为自眩矅？昔有学步于邯郸者，曾未得其髣髴，又复
失其故步，遂匍匐而归耳。恐似此类，故不进’。”嗣之行
己，持论如此。